পুজোর অনুদানের কাটমানি না দেওয়ায় পুজো মণ্ডপে হামলা!

শান্তিপুর: মুখ্যমন্ত্রী মমতা বন্দ্যোপাধ্যায়ের পুজোর অনুদানের কাটমানি না দেওয়ায় শান্তিপুর থানার অন্তর্গত নৃসিংহপুর বর্মনপাড়া এলাকায় মহিলা পরিচালিত দুর্গাপুজো মণ্ডপে হামলার অভিযোগ বিজেপির পঞ্চায়েত সদস্য ও তার দলবলের বিরুদ্ধে। যার জেরে তীব্র চাঞ্চল্য ছড়িয়েছে গোটা এলাকায়। ইতিমধ্যেই শান্তিপুর থানায় ৮ জনের বিরুদ্ধে লিখিত অভিযোগ দায়ের করেছে পুজো কমিটি। বর্তমানে শাসক-বিরোধী তরজা তুঙ্গে।

বর্মনপাড়া জাগরণী সমিতি নামে ওই বারোয়ারি পুজোর সভাপতি শোভারানী বর্মনের অভিযোগ, গত ৩০শে সেপ্টেম্বর রাত আড়াইটে নাগাদ বিজেপি পঞ্চায়েত সদস্য পাপন বর্মনের ইন্ধনে বেশ কয়েকজন দুষ্কৃতী লাঠিসোটা ও ইট নিয়ে পুজোমণ্ডপে তাণ্ডব চালায়। ভাঙচুর করা হয় চেয়ার ও অন্যান্য আসবাবপত্র। নষ্ট করা হয় প্রতিমার ফুল, বেলপাতা, মালা ও পুজোর অন্যান্য সামগ্রী। যার জেরে স্বাভাবিকভাবেই পুজোর কার্যক্রমে বাঁধার সৃষ্টি হয়।

এই ঘটনার সিসিটিভি ফুটেজ সংগ্রহ করার পর পুজো কমিটির পক্ষ থেকে মাইকে প্রচার করে জানানো হয়, অভিযুক্তরা যদি নিঃশর্ত ক্ষমা চান, তবে তাঁরা প্রশাসনের দ্বারস্থ হবেন না। তবে অভিযোগ, সেই প্রচারের পরই ফের পরিস্থিতি উত্তপ্ত হয়। গত ২রা অক্টোবর রাত সাড়ে দশটা নাগাদ অভিযুক্তরা ফের পুজোমণ্ডপে এসে উপস্থিত মহিলাদের উপর চড়াও হয়। অভিযোগ, মহিলাদের অশ্লীল ভাষায় গালিগালাজ করা এবং শারীরিকভাবে হেনস্থা করা হয়। এমনকি ঘটনায় কয়েকজন ব্যক্তি প্রতিবাদ করতে গেলে তাঁদের উপরেও এলোপাথাড়ি হামলা চালানো হয়।

আরও পড়ুন: বিসর্জনের শোভাযাত্রায় যুবকের মুখ লক্ষ্য করে বোমাবাজি! গ্রেফতার ভিলেজ পুলিশ

পুজো কমিটির দাবি, অনুদানের টাকার কাটমানি না দেওয়ার কারণেই পঞ্চায়েত সদস্যের মদতে দুষ্কৃতীরা এই হামলা চালিয়েছে। যদিও অভিযুক্তদের সঙ্গে যোগাযোগ করা হলে তাদের তরফে কোনরকম প্রতিক্রিয়া পাওয়া যায়নি। তবে ঘটনা প্রকাশ্যে আসতেই তৃণমূলের পক্ষ থেকে রাজ্যের বিরোধী দলকে তীব্র কটাক্ষ করে প্রতিক্রিয়া দিয়েছেন শান্তিপুরের বিধায়ক ব্রজ কিশোর গোস্বামী।

অপরদিকে, জেলা বিজেপির পক্ষ থেকে এই ঘটনা রাজনৈতিক স্বার্থ চরিতার্থ করতে তৃণমূল কংগ্রেস মিথ্যে অভিযোগ করছে বলে অভিযোগ করেছেন। তবে ঘটনায় স্থানীয় পঞ্চায়েত প্রধান দোষীদের শাস্তির দাবি জানিয়েছেন। এই ঘটনায় পুজো কমিটির পক্ষ থেকে শান্তিপুর থানায় আটজনের বিরুদ্ধে লিখিত অভিযোগ দায়ের করা হয়েছে। পুলিশ জানিয়েছে, অভিযোগের ভিত্তিতে তদন্ত শুরু হয়েছে।

দেখুন অন্য খবর